BIRŠTONO SAVIVALDYBĖS
JAUNIMO REIKALŲ TARYBOS
POSĖDŽIO PROTOKOLAS

2021 m. sausio 7 d. 


Posėdžio pradžia – 14.40 val., pabaiga – 15.30 val.
Posėdžio pirmininkė – Dovilė Adamonytė.
Posėdžio sekretorius – Deivis Slavinskas, Jaunimo reikalų koordinatorius.
Susitikimo metodas – „Zoom“ vaizdo konferencijų platforma.
Dalyvavusių Tarybos narių sąrašas patvirtinamas elektroniniu būdu:
· Dovilė Adamonytė
· Austėja Suchockaitė
· Kristina Šalčiūtė
· Helmanas Lik
· Deivis Slavinskas
Dalyvavusių Birštono gimnazijos parlamento narių sąrašas patvirtinamas elektroniniu būdu:
· Karolina Lodaitė
· Ineta Bunevičiūtė

DARBOTVARKĖ
1. Įvadas ir bendra diskusija apie jaunimo poreikius Birštono savivaldybėje. Pranešėjai – Dovilė Adamonytė ir Helmanas Lik
2. Jaunimo poreikių klausimyno sudarymo aptarimas. Pranešėjai – Dovilė Adamonytė ir Helmanas Lik
3. Diskusija apie Jaunimo reikalų tarybos neaktyvių narių problemos sprendimo variantus. Pranešėjai – Dovilė Adamonytė ir Deivis Slavinskas
4. Kiti klausimai.

Jaunimo reikalų tarybos pirmininkė Dovilė Adamonytė informavo, kad posėdyje dalyvauja 4 iš 7 Tarybos narių, kvorumas yra, todėl būtų galima posėdį pradėti.
Tarybos nariai bendru sutarimu pasiūlė pradėti posėdį.
1. SVARSTYTA. Įvadas ir bendra diskusija apie jaunimo poreikius Birštono savivaldybėje.
Tarybos pirmininkė Dovilė Adamonytė pasveikino su Naujais metais ir informavo, kad šios dienos susitikimas yra atviras ir jame be Tarybos dalyvauja ir Gimnazijos parlamento atstovai. Ji informavo, kad Parlamento prezidentė ir kiti nariai negali dalyvauti posėdyje dėl vykstančios olimpiados ir jiems atstovauja viceprezidentė Karolina Lodaitė. 
Dovilė Adamonytė informavo, kad pagrindinis šio susirinkimo tikslas – susipažinti su Gimnazijos parlamentu ir išsiaiškinti jaunimo poreikius karantino periodu bei kuo JRT galėtų padėti.
Dovilė Adamonytė paprašė Karoliną išdėstyti parlamento poziciją, papasakoti, kaip jaučiasi mokyklinis jaunimas ir ko jiems labiausiai trūksta.
Viceprezidentė Karolina Lodaitė papasakojo, kad visi jau norėtų eiti į mokyklą, susitikti su draugais. Nuotolinis mokymas juos palaikė šiek tiek, paatviravo, kad pasidarė mažiau dėmesingi, bet suprato, kad reikia stengtis bet kuriomis sąlygomis.
Dovilė Adamonytė paklausė, ar yra noras susitikti su draugais bekontakčiu būdu ir ar norėtų, kad būtų organizuojami užsiėmimai, tokie kaip „proto mūšiai“. 
Karolina Lodaitė atsakė, kad nuotoliniu būdu vykdė projektą „Atrask save Kalėdų šventei“ ir vyko renginiai su įvairiais konkursais. 
Į Dovilės klausimą apie tokių renginių populiarumą tarp jaunimo Karolina Lodaitė atsakė, kad jaunesnius tikrai įtraukė, jie aktyviai dalyvavo.
NUTARTA. Imtis priemonių ir išsiaiškinti tikruosius mokyklinio amžiaus jaunimo poreikius bei užtikrinti, kad jiems teikiama pagalba karantino ir ne karantino laikotarpiais yra tikslinga ir aktuali.
2. SVARSTYTA. Jaunimo poreikių klausimyno sudarymo aptarimas.
Dovilė Adamonytė informavo, kad praeito posėdžio metu buvo nutarta paruošti anketą 8–12 klasių mokinių poreikiams išsiaiškinti. 
Karolina Lodaitė pritarė, kad tai būtų naudinga, nes kai kurie vaikai drovisi prieš kitus išsakyti savo nuomonę.
Dovilė Adamonytė paklausė apie galimybę kooperuotis su Gimnazijos parlamentu, kad būtų sukurtas toks klausimynas. 
Karolina Lodaitė patvirtino, kad tokia galimybė būtų. 
Deivis Slavinskas pabrėžė jaunimo įsitraukimo į šią užduotį svarbą, kad klausimynas tikrai atspindėtų jaunimo poreikius. 
Helmanas Lik papildė, kad Jaunimo klubas įsitrauks ir taip pat pateiks Atviros jaunimo erdvės kuriamą panašų klausimyną. Taip pat pabrėžė anketos sklaidos klausimą, kad tikrai būtų surinktas reprezentatyvus nuomonių kiekis. 
Dovilė Adamonytė iškėlė idėją, kad šitą anketą reikėtų platinti per mokyklų sistemą „Tamo“.
Helmanas Lik pritarė idėjai ir taip pasiūlė praplėsti apklaustųjų aibę, įtraukiant ir trylikamečius, kurie greitai pateks į mūsų veiklos akiratį. Jis taip pat pasiūlė pagal galimybes įsteigti motyvacinį prizinį fondą. 
Dovilės Adamonytės klausimui apie galimybę naudoti „Tamo“ šiam tikslui pritarė Karolina Lodaitė ir patvirtino, kad mokytojai įsitrauktų. Dovilei taip pat gimė mintis, kad iš to galima suorganizuoti klasių „varžybas“ su prizais. 
Karolina Lodaitė pritarė, kad tai stipriai motyvuotų.
Dovilė Adamonytė pasiūlė nusistatyti laikotarpį, per kurį tuos klausimus jaunimas paruoštų. 
Į Dovilės klausimą, ar iki š. m. sausio 18 d. būtų patogu ir realu gauti klausimų pasiūlymus,  Karolina Lodaitė atsakė teigiamai. 
Dovilė Adamonytė pasiūlė viską siųsti Jaunimo reikalų koordinatoriui el. paštu.
Helmanas Lik iškėlė klausimą, ar klausimynas turi būti orientuotas tik į karantino laikotarpį, ar apimti bendresnį poreikių spektrą. 
Austėja Suchockaitė pritarė, kad svarbu išsiaiškinti poreikius išsamiau.
Deivis Slavinskas taip pat pabrėžė, kad svarbu galvoti ne tik apie renginius, bet apie jaunimo poreikius plačiau – edukacija, specialios programos, kita. 
Helmanas Lik pasiūlė galvoti ne tik klausimus, bet ir apskritai idėjas ir net sukurti internetinę „vieno mygtuko“ formą idėjoms siųsti. 
Dovilė Adamonytė baigė šią posėdžio dalį, padėkodama Gimnazijos parlamentui už dalyvavimą ir paprašė Jaunimo reikalų tarybos narių pasilikti likusių klausimų aptarimui.
NUTARTA:
1. Bendradarbiauti Jaunimo reikalų tarybai su Gimnazijos parlamentu, sudarant klausimų ir idėjų pasiūlymus klausimynui apie jaunimo poreikius karantino ir ne karantino laikotarpiais ir išsiaiškinti poreikius plačiau.
2. Viešinti klausimyną mokyklų sistemos „Tamo“ pagrindu, įtraukiant ir mokytojus.
3. Suorganizuoti prizinį krepšelį klasėms varžybų pagrindu, kad būtų kuo didesnis įsitraukimas. 
4. Įtraukti į anketos respondentus ir trylikamečius gimnazistus, kadangi jie greitai pateks į Jaunimo reikalų tarybos veiklos akiratį.
5. Siųsti pasiūlymus klausimynui iki sausio 18 d. į Birštono jaunimo bendrą el. paštą
6. Sukurti „vieno mygtuko“ anoniminę formą jaunimui idėjoms siųsti
3. SVARSTYTA. Jaunimo reikalų tarybos neaktyvių narių pakeitimas.
Dovilė Adamonytė priminė, kad šis klausimas jau buvo pradėtas svarstyti per praeitą posėdį ir informavo, kad buvo ieškoti sprendimai. Pirmininkė pristatė Tarybai pirmąjį  – sulaukti kadencijų pabaigos š. m. rugpjūčio mėn. ir nustatyta tvarka išrinkti naują Tarybą. Antrasis sprendimas – priminti neaktyviems nariams, kad Nuostatuose yra numatyta jų teisė patiems parašyti prašymus dėl atsistatydinimo, o jų vietas užimtų daugiausia balsų surinkę, bet į JRT nepapuolę kandidatai. Tam nesuveikus, tada būtų keičiami Nuostatai. 
Tarybos nariai sutiko su šiuo sprendimu ir pasisiūlė gražiai pakalbėti su neaktyviais nariais ir priminti apie jų šią teisę. 
Helmanas Lik pateikė papildomą argumentą, kad dabartinis JRT aktyvių narių skaičius yra minimalus ir vienam bent neatvykus, posėdis neįvyktų. 
Deivis Slavinskas pabrėžė Tarybos jaunimo dalies trūkumą ir to neigiamus padarinius. 
Helmanas Lik iškėlė klausimą, ar į Tarybą turėtų būti renkami organizacijų atstovai, ar atskiri kandidatai, nes organizacija gali pakeisti neaktyvų narį savo nuožiūra. 
Dovilė Adamonytė priminė, kad Tarybos Nuostatuose nėra numatyta rinkti organizacijų atstovus.
Deivis Slavinskas paminėjo kitą aspektą – kad yra svarbu pakalbėti apie motyvaciją dalyvauti su neišrinktais kandidatais, nes situacija nuolatos keičiasi. Priminė, kad taip įrašyta Tarybos nuostatuose. 
Dovilė Adamonytė iškėlė idėją, kad šiems kandidatams atsisakius, galima būtų organizuoti priešlaikinius rinkimus.
Dovilė Adamonytė apibendrino diskusiją, kad bus einama „prašymo iš pareigų atleidimo“ keliu, o jei iki gegužės mėn. nepavyks pasiekti rezultatų, būtų daromos pataisos Nuostatuose.
Deivis Slavinskas pasidžiaugė, kad Birštono jaunimo reikalų tarybos padėtis yra vis tiek nebloga ir stabili, lyginant su kitų mažų savivaldybių situacijomis.
NUTARTA:
1. Atsižvelgti į Jaunimo atstovų į Birštono savivaldybės jaunimo reikalų tarybą rinkimų organizavimo tvarkos Aprašą ir pagal jo nuostatus pakeisti neaktyvius narius. 
2. Keisti Jaunimo reikalų tarybos nuostatus arba organizuoti priešlaikinius rinkimus jei situacija nepasikeistų. 

